Traian Băsescu spune că tonele de monede de aur sunt mult mai valoroase decât lingourile de aur, deoarece sunt vechi de sute de ani și, implicit, mult mai valoroase. Piese au "o valoare greu de cuantificat, în momentul de față", spune Traian Băsescu.
"Aș vrea să corectăm niște lucruri despre ce știu românii despre tezaur. Tezaurul acesta a avut două componente, una legată de lucrări de artă, de documente de arhivă, de documente istorice, de documente bisericești. A fost așa-numita, să zicem, de către mine, "arhiva civilă" și partea de arhivă a Băncii Naționale a României, care a însemnat rezerva de aur a României, plus bijuterii ale coroanei. Rezerva de aur a României constă din 91,5 tone de aur fin în monede, în cea mai mare parte", a spus Traian Băsescu, la un post TV.
"De ce trebuie specificat că e vorba de monede? Pentru că valoarea e mult mai mare decât a aurului în lingouri. Sunt monede de valoare cu vechime de 300, de 400, de 500 de ani, de 100 de ani, deci sunt monede vechi. De aceea cele 91,5 tone de aur fin reprezintă o valoare greu de cuantificat în momentul de față, pe o piață în care au aurul joacă sus și jos", a mai spus fostul președinte al României.
Potrivit fostului președinte, mai există un document prin care guvernul țarist de la momentul la care s-a făcut predarea a garantat transportul, depozitarea și returnarea acestui tezaur, inclusiv a rezervei de aur.
"Din păcate, au venit bolșevicii după Primul Război Mondial și nu s-au mai ținut de cuvânt, deși au returnat și ei, așa cum vă spuneam, ceva obiecte de artă", a mai spus Traian Băsescu.
Fostul șef al statului a mai amintit și de momentul în care a discutat cu Putin despre tezaur. Răspunsul președintelui rus ar fi fost, potrivit lui Băsescu: "Mi-a spus că nu se găsește."